ອິນໂດເນເຊຍ ທັບມ້າງແຜນການ ລອບວາງລະເບີດ
ຕຳຫຼວດອິນໂດເນເຊຍ ທັບມ້າງແຜນການວາງລະເບີດ ຂອງພວກຫົວຮຸນແຮງມຸສລິມ
ອິນໂດເນເຊຍພວມຢູ່ໃນສະພາບລະວັງໄພລະດັບສູງ ຫຼັງ ຈາກຕຳຫຼວດກ່າວວ່າ ຕົນໄດ້ຄົ້ນພົບແຜນການທີ່ຈະວາງ ລະເບີດໂຈມຕີໂບດແຫ່ງນຶ່ງໃນຂະນະທີ່ພວກເຫຼື້ອມໃສໄປ ຮ່ວມພິທີທາງສາສະໜາສະຫຼອງວັນສຸກສັກສິດ ຕຳຫຼວດກ່າວວ່າ ໃນມື້ວານນີ້ຕົນໄດ້ຈັບຜູ້ຕ້ອງສົງໄສ 19 ຄົນແລະນຶ່ງມື້ກ່ອນ ນັ້ນໄດ້ປົດຂະບວນລະເບີດ 5 ລູກຢູ່ ອ້ອມແອ້ມພະວິຫານຂອງສາສະໜາຄຣິສຕ໌ແຫ່ງນຶ່ງທີ່ຄຸ້ມ Tangerang ໃນເຂດຊານເມືອງຂອງນະຄອນຫຼວງຈາກາ ຕ້າ ລູກລະເບີດທັງ 5 ໄດ້ຕັ້ງເວລາໃຫ້ແຕກຂຶ້ນໃນຕອນ 9 ໂມງເຊົ້າຂອງວັນສຸກວານນີ້ໃນເວລາທີ່ພະວິຫານຈະເຕັມໄປດ້ວຍຜູ້ຄົນໄປຮ່ວມພິທີທາງ ສາສະໜາຊຶ່ງເປັນມື້ສັກສິດທີ່ສຳຄັນສຸດມື້ນຶ່ງຂອງສາສະໜາຄຣິສຕ໌ ທ່ານ Anton Bachrul Alam ໂຄສົກຂອງກົມຕຳຫຼວດແຫ່ງຊາດອິນໂດເນເຊຍກ່າວວ່າ ພວກວາງແຜນຕັ້ງໃຈທີ່ຈະຖ່າຍຮູບເອົາເຫດລະເບີດ ແລະຫຼັງຈາກນັ້ນກໍຈະນຳໄປລົງຂ່າວ ທາງເວັບໄຊທ໌ ຂອງພວກມຸສລິມຫົວຮຸນແຮງ ໄດ້ມີຄຳສັ່ງໃຫ້ຕຳຫຼວດຫຼາຍໆພັນໄປຍາມ ຮັກສາການຢູ່ຕາມໂບດຕ່າງໆໃນລະຫວ່າງການສະຫຼອງວັນສັກສິດຂອງສາສະໜາຄຣິສຕ໌ ຮວມທັງວັນບຸນອິສເຕີ້ນຳດ້ວຍ ອິນໂດເນເຊຍ ເປັນປະເທດທີ່ມີຜູ້ນັບຖືສາສະໜາອິສລາມຫຼາຍທີ່ສຸດໃນໂລກ ຄືຫຼາຍກວ່າ 200 ລ້ານຄົນ ຊຶ່ງສ່ວນໃຫຍ່ແລ້ວ ນັບຖືສາສະໜາອິສລາມແນວທາງສາຍກາງ ອິນໂດເນ ເຊຍ ມີລັດຖະບານທີ່ບໍ່ພົວພັນກັບເລື່ອງສາສະໜາ ແລະໃຫ້ການຄໍ້າປະກັນແກ່ອິດສະຫຼະ ພາບໃນການນັບຖືສາສະໜາ ແຕ່ແນວໃດກໍຕາມອິນໂດເນເຊຍ ໄດ້ຕໍ່ສູ້ກັບພວກມຸສລິມ ຫົວຮຸນແຮງ ມາໄດ້ຫຼາຍກວ່ານຶ່ງທົດສະວັດແລ້ວ ໃນໄລຍະສອງສາມປີຜ່ານມານີ້ ມີລາຍ ງານວ່າການໂຈມຕີຕໍ່ສາສະໜາກຸ່ມນ້ອຍໄດ້ມີຈຳນວນເພີ່ມຂຶ້ນ